જે ઘરમાં સાચા દિલથી વહુને પોતાના હૃદયમાં ‘દીકરીનું’ સ્થાન આપવામાં આવે છે તેમજ જે પુત્રવધુ પોતાના સાસુસસરાને ખરા દિલથી માતાપિતા જેટલા માનસન્માન આપે છે તે ઘર સુખ, શાંતિ સંપ જળવાય રહે છે. માતાપિતાએ પણ યાદ રાખવું રહ્યું કે વૃદ્ધાવસ્થામાં જયારે હાથપગથી પાંગળા થઈ જવાશે ત્યારે જે વહુનો હાથ પકડી જિંદગીના દિવસો પસાર કરવાના છે. તે વહુના હાથને આજે તરછોડવાની ભૂલ ન થવી જોઈએ. જો અશક્તાવસ્થામાં વહુ તરફથી સાંત્વનના બે શબ્દો સાંભળવાની અપેક્ષા રાખતા હો, તમારી હૃદયથી સેવા ચાકરી કરશે એવી અપેક્ષા રાખતા હો તો આજની સશક્તાવસ્થામાં વહુને તિરસ્કાર કરી, ધુત્કારશો નહીં. એક સમયની જે વહુએ કોઈપણ જાતના દેખીતા કારણ વગર સાસુસસરાને હેરાન પરેશાન કરી તેમનાં દીકરાથી તેઓને અલગ કરી નાખ્યા છે તે જ જયારે સાસુ બની પોતાની પુત્રવધુને હેરાન પરેશાન કરી પોતાનો દીકરો વહુનો ન થઈ જાય તેવા પ્લાન કરતી રહે તો ઘરમા અશાંતિ અજંપો સર્જાવાના એ નક્કી હોય છે. વહુને સામે ચાલીને સ્વતંત્રતા આપવામાં આવે અને જરૂર પડે યોગ્ય માર્ગદર્શન દ્વારા સ્વછંદ બનતા અહિતના માર્ગે જતાં રોકવી એનાં સુખ અને શીલની રક્ષા કરવી એ પણ સાસુ સસરાનું કર્તવ્ય થઈ જાય છે. વધુમાં વહુ જયારે સગર્ભા હોય કે બાળ ઉછેરની જવાબદારી પણ સાથે હોય ઘરને આર્થિક ઉપાર્જનમાં પણ મદદરૂપ થતી હોય, સાથે કૌટુંબિક જવાબદારી પણ નિભાવવાની હોય ત્યારે પરિવારમાં સહુની વહુ પ્રત્યેની જવાબદારી, કર્તવ્ય વિશેષ ધ્યાન માંગી લે છે. ખાસ કરીને પતિ પત્ની જયારે એકલા રહેતાં હોય ત્યારે આ બાબતમાં પત્નીને મદદરૂપ થવામાં પતિને કોઈ શરમ સંકોચ હોવો જોઈએ નહીં. વિશેષ સાસરે વહુને એટલી સ્વતંત્રતા તો મળવી જ જોઈએકે તેના વ્યક્તિત્વનો વિકાસ થાય. એટલું બધું નિયંત્રણ ન હોવું જોઈએ કે તેણીનો વિકાસ કુંઠિત થઈ જાય. જે પુત્રવધુને ઘરનો હિસ્સો બનાવવાની છે તેને હાંસિયામા ધકેલવાના પ્રયત્નો થવા ન જોઈએ. જે પુત્રવધુને ઘરની સભ્ય બનાવવાની છે તેના પ્રત્યે અસભ્ય વર્તન પરિવારના કોઈ પણ સભ્ય તરફથી ન થવું જોવું જોઈએ, જે વહુ ઘરનો વધારાનો હાથ બનવા આવી રહી છે તેનો હાથ અને સાથ છૂટે નહીં તેનું ધ્યાન રાખવાનું છે. જે વહુ પર રહેમ દ્રષ્ટિ રાખવાની છે તે વહુ ને વહેમની નજરે જોવાથી બચવાનું છે. જે વહુને પ્રસન્ન રાખવાની જવાબદારી સાથે લઈ આવ્યા છીએ તેની પ્રસન્નતા છીનવાય ન જાય તેની કાળજી રાખવાની છે. જે વહુ જે ઘરનો વંશવેલો આગળ વધારવા આવી છે તેણીએ તે ઘરના વંશ એવાં તેના પતિને પરિવારના સભ્યોથી છીનવી લેવાના પ્રયત્નો નથી કરવાના. જે વહુ પોતાના હક માટે સભાન છે તેણીએ પોતાની શું ફરજ છે તે પણ ભૂલવાનું નથી. જે વહુ પોતાની સ્વતંત્રતા સાસરે છીનવાય ન જાય તેની સતત કાળજી રાખે છે તે વહુ સાસરે સન્માનને પાત્ર નથી રહેતી એ ચોક્કસ સમજવું. જે વહુ પોતાના અધિકારના ઉપભોગ માટેજ સાસરે આવી હોય તે વહુ સાસરે ધિક્કારને પાત્ર બનતા વાર નથી લાગતી.